CELEX: 32021D0351
Language: sl
Date: 2021-02-22 00:00:00
Title: Sklep Sveta (EU) 2021/351 z dne 22. februarja 2021 o stališču, ki se v imenu Evropske unije zastopa na zasedanju pogodbenic Sporazuma o ukrepih države pristanišča za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje

26.2.2021   
               
               
                  SL
               
               
                  Uradni list Evropske unije
               
               
                  L 68/184
               
            
         SKLEP SVETA (EU) 2021/351
         z dne 22. februarja 2021
         o stališču, ki se v imenu Evropske unije zastopa na zasedanju pogodbenic Sporazuma o ukrepih države pristanišča za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 43(2) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Sporazum o ukrepih države pristanišča za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje (v nadaljnjem besedilu: Sporazum), v zvezi s katerim so pogajanja potekala pod okriljem Organizacije Združenih narodov za prehrano in kmetijstvo (FAO), katere članica je Unija, je Unija potrdila s Sklepom Sveta 2011/443/EU (1). Sporazum je začel veljati 5. junija 2016.
                  
               
                     (2)
                  
                  
                     Zasedanje pogodbenic je organ odločanja na podlagi Sporazuma in je pristojno za sprejemanje ukrepov za preprečevanje nezakonitega, neprijavljenega in nereguliranega ribolova, za odvračanje od njega in za njegovo odpravljanje, ki so za pogodbenice zavezujoči. Zasedanje poteka vsaki dve leti ali pogosteje, če se tako odloči.
                  
               
                     (3)
                  
                  
                     Člen 24(2) Sporazuma določa, da FAO štiri leta po začetku veljavnosti Sporazuma skliče zasedanje pogodbenic, da bi pregledale in ocenile učinkovitost Sporazuma pri doseganju njegovega cilja (v nadaljnjem besedilu: prvo zasedanje o pregledu). Pogodbenice se nato po potrebi odločijo za nadaljnja tovrstna zasedanja. Posebna zasedanja pogodbenic lahko potekajo tudi, kadar koli pogodbenice menijo, da je to potrebno, ali na pisno zahtevo katere koli od pogodbenic.
                  
               
                     (4)
                  
                  
                     Primerno je, da se določi stališče, ki se v imenu Unije zastopa na prvem zasedanju o pregledu, ki bo potekalo od 31. maja do 4. junija 2021, in tudi na treh naslednjih dvoletnih zasedanjih pogodbenic ter vseh povezanih vmesnih zasedanjih, saj bodo ukrepi v okviru sporazuma za Unijo zavezujoči in bodo lahko odločilno vplivali na vsebino prava Unije, in sicer na uredbi Sveta (ES) št. 1005/2008 (2) in (ES) št. 1224/2009 (3), Uredbo (EU) 2017/2403 Evropskega parlamenta in Sveta (4) ter Izvedbeno uredbo Komisije (EU) št. 404/2011 (5).
                  
               
                     (5)
                  
                  
                     Ker bi stališče Unije moralo upoštevati nove okoliščine na podlagi ustreznih informacij, posredovanih pred ali med zasedanjem pogodbenic, bi bilo treba v skladu z načelom lojalnega sodelovanja med institucijami Unije, določenim v členu 13(2) Pogodbe o Evropski uniji, vzpostaviti postopke za vsakoletno določitev stališča, ki se v imenu Unije zastopa na zasedanju pogodbenic.
                  
               
                     (6)
                  
                  
                     Cilj Sporazuma je preprečevati nezakonit, neprijavljen in nereguliran ribolov, odvračati od njega ter ga odpravljati z izvajanjem učinkovitih ukrepov države pristanišča. Sporazum odvrača plovila, ki izvajajo nezakonit, neprijavljen in nereguliran ribolov, od izvajanja dejavnosti, hkrati pa preprečuje, da bi bili ribiški proizvodi, pridobljeni s takim ribolovom, dani na nacionalne in mednarodne trge.
                  
               
                     (7)
                  
                  
                     Nezakonit, neprijavljen in nereguliran ribolov je ena od največjih groženj trajnostnemu izkoriščanju živih vodnih virov in ogroža sam temelj skupne ribiške politike ter mednarodna prizadevanja za spodbujanje boljšega upravljanja oceanov.
                  
               
                     (8)
                  
                  
                     Zasedanja pogodbenic je odgovorno za sprejemanje ukrepov za zagotovitev izvajanja Sporazuma in s tem dolgoročno ohranjanje in trajnostno rabo živih morskih virov in morski ekosistemov. Unija bi morala na zasedanju pogodbenic imeti dejavno, učinkovito in konstruktivno vlogo, da bi zagotovila izvajanje Sporazuma in spodbudila mednarodno sodelovanje v zvezi z nezakonitim, neprijavljenim in nereguliranim ribolovom –
                  
               SPREJEL NASLEDNJI SKLEP:
         
            Člen 1
            
               1.   Stališče, ki se v imenu Unije zastopa na zasedanju pogodbenic Sporazuma o ukrepih države pristanišča za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje, je v skladu z načeli in smernicami o stališču, ki se v imenu Unije zastopa na zasedanju pogodbenic (6).
            
            
               2.   Stališče iz odstavka 1 je določeno za prvo zasedanje o pregledu in za tri naslednja dvoletna zasedanja pogodbenic ter vsa povezana vmesna zasedanja.
            
         
         
            Člen 2
            
               1.   Pred vsakim zasedanjem pogodbenic, kadar navedeni organ sprejme sklepe s pravnim učinkom za Unijo, se sprejmejo potrebni ukrepi, da se v stališču, ki se izrazi v imenu Unije, upoštevajo najnovejše znanstvene in druge pomembne informacije, posredovane Komisiji, v skladu z načeli in smernicami iz člena 1(1).
            
            
               2.   Komisija za namene odstavka 1 in na podlagi informacij iz navedenega odstavka Svetu dovolj zgodaj pred vsakim zasedanjem pogodbenic posreduje pisni dokument, v katerem podrobno predstavi predlagano opredelitev stališča Unije, ki bo izraženo v imenu Unije, za razpravo o njegovih podrobnostih in njihovo potrditev.
            
            
               3.   Če med zasedanjem pogodbenicni mogoče doseči dogovora, tudi na kraju samem, da bi se v stališču Unije upoštevali novi elementi, se zadeva predloži Svetu ali njegovim pripravljalnim telesom.
            
         
         
            Člen 3
            Stališče iz člena 1(1) oceni in po potrebi revidira Svet na predlog Komisije najpozneje do zasedanja pogodbenic, ki bo potekalo po tretjem dvoletnem zasedanju pogodbenic po prvem zasedanju o pregledu.
         
         
            Člen 4
            Ta sklep začne veljati na dan sprejetja.
         
         
            V Bruslju, 22. februarja 2021
            
               
                  Za Svet
               
               
                  Predsednik
               
               J. BORRELL FONTELLES
            
         
         
            (1)  Sklep Sveta 2011/443/EU z dne 20. junija 2011 o odobritvi Sporazuma o ukrepih države pristanišča za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje v imenu Evropske unije (UL L 191, 22.7.2011, str. 1).
         
            (2)  Uredba Sveta (ES) št. 1005/2008 z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje in o spremembi uredb (EGS) št. 2847/93, (ES) št. 1936/2001 in (ES) št. 601/2004 ter o razveljavitvi uredb (ES) št. 1093/94 in (ES) št. 1447/1999 (UL L 286, 29.10.2008, str. 1).
         
            (3)  Uredba Sveta (ES) št. 1224/2009 z dne 20. novembra 2009 o vzpostavitvi nadzornega sistema Unije za zagotavljanje skladnosti s pravili skupne ribiške politike, o spremembi uredb (ES) št. 847/96, (ES) št. 2371/2002, (ES) št. 811/2004, (ES) št. 768/2005, (ES) št. 2115/2005, (ES) št. 2166/2005, (ES) št. 388/2006, (ES) št. 509/2007, (ES) št. 676/2007, (ES) št. 1098/2007, (ES) št. 1300/2008, (ES) št. 1342/2008 in razveljavitvi uredb (EGS) št. 2847/93, (ES) št. 1627/94 in (ES) št. 1966/2006 (UL L 343, 22.12.2009, str. 1).
         
            (4)  Uredba (EU) 2017/2403 Evropskega parlamenta in Sveta z dne 12. decembra 2017 o trajnostnem upravljanju zunanjih ribiških flot in razveljavitvi Uredbe Sveta (ES) št. 1006/2008 (UL L 347, 28.12.2017, str. 81).
         
            (5)  Izvedbena uredba Komisije (EU) št. 404/2011 z dne 8. aprila 2011 o določitvi podrobnih pravil za izvajanje Uredbe Sveta (ES) št. 1224/2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike (UL L 112, 30.4.2011, str. 1).
         
            (6)  Glej dokument ST 5410/21 na http://register.consilium.europa.eu.